המונח "קניון ארנה" מפנה לכאן. לערך העוסק בקניון בנהריה, ראו קניון ארנה נהריה.

קניון ארנה הרצליה, 2011
קניון ארנה הרצליה, 2011
מרכז גיימינג בקניון
**קניון ארנה הרצליה** הוא קניון בהרצליה, שבנוי לצדה של מרינה הרצליה.

היסטוריה
--------

### הקמת הקניון

הקמת הקניון החלה בשנת 2000, בהשקעה של 153 מיליון דולר, והוא נחנך ב-16 ביוני 2003. הוא הוקם במסגרת פרויקט "מרינה הרצליה", שהחל בפברואר 1988, עת פרסם מינהל מקרקעי ישראל מכרז להקמת המרינה במקום. על פי תנאי המרכז היזם ייבש שטח של 133 דונם, עליו ניתן להקים מלונות ומרכז תיירות, ובתמורה יממן תחילה הקמת מרינה עם 800 מקומות עגינה. בזיכיון להקמת המרינה זכתה קבוצה בה היו שותפים, חברת ישרס (20%), המיליארדר הדרום-אפריקאי נתן קירש (30%) וקבוצה בראשות איש העסקים מוטי זיסר (50%) באמצעות חברת הבנייה "מרכזי שליטה בע"מ".

ביוני 1990, נתן שר הפנים אריה דרעי את האישור הסופי להקמת הפרויקט והבנייה החלה בפועל, לאחר שניתן אישור שהשטח לייבוש יגדל מ-133 דונם ל-147 דונם, השטח הנוסף הוגדר שטח לצורכי ציבור. בעת ההכרזה על תחילת הפרויקט הודיעה מוטי זיסר כי במקום יבנה מלון בן 400 חדרים, מרכז כנסים לכ-4,000 איש ו-1,100 יחידות נופש. הקמת המרינה, שובר הגלים וייובש השטח הושלמה תוך שנתיים, עד סוף 1992. אך השלמת תוכנית המתאר המקומית וקבלת אישורי הבנייה במתחם התעכבו מספר שנים, עקב מחלוקת על היקף הבינוי. במקביל החלה חברת "מרינה הרצליה בע"מ" למכור את זכויות הבנייה במתחם ליזמים אחרים, ביניהם קבוצת האחים עופר, חברת אזורים, חברת אלמוג ים סוף של המלונאי אלי פפושדו וחברת קנדאל פיתוח. יזמים אלו החלו לתכנן ולמכור דירות מגורים במקום, אף על פי שלא ניתן לכך אישור, וחלקם עוד לפני התחלת הבנייה בפועל.

בשנת 1993, חשף העיתונאי אריה אבנרי, בסדרת כתבות בשם "קומבינה במרינה" שפורסמה בעיתון ידיעות אחרונות, חשדות לשחיתות בהקמת המרינה, בין השאר בהליך הזכייה במכרז ובהגדלת זכויות הבנייה. בעקבות כך נפתחה חקירת משטרה נגד ראש עיריית הרצליה אלי לנדאו, מוטי זיסר ואחרים, והם הועמדו לדין פלילי. לאחר משפט שהתנהל מספר שנים זוכו מחמת הספק, אך עיריית הרצליה תבעה את חברת "מרכזי שליטה" על הפרת חוזה ובניית מתחם המרינה שלא לפי התוכנית המקורית החשד העיקרי היה שהאישורים שנתנה הוועדה המקומית לתכנון ולבנייה בראשות לנדאו, נתנו הקלות משמעותיות מתנאי המכרז המקורי תוך הגדלה משמעותית ביותר של רווחי היזמים.

במאי 1999 רכש מוטי זיסר את מניות השליטה בחברת "אלסינט" (באמצעות קבוצת "אירופה ישראל" שהייתה בשליטתו), חברת טכנולוגיה רפואית ישראלית שמכרה את פעילותה, אך הייתה בעלת קופת מזומנים של כ-200 מיליון דולר. ומיד אחר כך העביר ל"אלסינט" בין היתר, את פרויקט "מרינה הרצליה". לאחר העיכובים המשפטיים בהמשך פיתוח המרינה, החל זיסר בסיוע המזומנים שבקופת "אלסינט" בבניית הקניון, בשטח שיועד בתוכנית המתאר של המרינה למלון בן 400 חדרים ומרכז כנסים, לכן נבחר השם "ארנה", מאחר שבמבנה תוכנן במקור אולם כנסים גדול. חלק מהקניון אכן הוקדש למתחם בידור, ובין היתר כלל את מתחם הילדים "טורנדו", אטרקציית יער גשם מלאכותי בשם "יערנה", ומתחם בית קולנוע של רשת "רב חן" של חברת "תיאטראות ישראל". לקוח עוגן של הקניון בתחילת דרכו הייתה קבוצת סקאל, ששכרה 7,500 מ"ר מסך כל שטחי המסחר בקניון, במטרה להקים מספר חנויות עובר המותגים הבינלאומיים ששיווקה בישראל ועבור רשת מוצרי החשמל והאלקטרוניקה שלה. המתחם שהקימה קבוצת סקאל בקניון נקרא "View" והוא שילב חנויות אופנה וספורט, אזור למופעי מוזיקה ובילוי, ולרכישת מזון ומשקאות.

חודשים ספורים לאחר פתיחתו של הקניון, מספר המבקרים בקניון היה נמוך מהמצופה. זאת לעומת תחזית אופטימית של זיסר עם פתיחתו, שחשב שהקניון ימשוך מבקרים מכל הארץ, בין היתר גם מאחר שהיה פתוח בשבת, ושיפקדו אותו כ-25 אלף מבקרים מדי יום בממוצע. אולם הקניון סבל, בין השאר, מבעיית נגישות, הוא ממוקם הרחק מציר תנועה מרכזי, וכביש הגישה אליו עמוס מאוד, במיוחד בסופי השבוע. בשנים שלאחר מכן פעל הקניון בהפסד תפעולי.

בתחילת 2004 צולמה בקניון תוכנית הריאליטי "האקדמיה לצחוק". המתמודדים בתוכנית העתיקו את מגוריהם לאולפן שנבנה בתוך מתחם הקניון ועברו סדנאות ואימונים על ידי קומיקאים. המצלמות ליוו אותם בכל שעות היממה ובכל שבוע נפו הצופים את אחד המתמודדים. בהקמת האולפנים ומתחם המגורים בקניון הושקעו מיליון וחצי שקל.

### בבעלות ג'קי בן זקן

בפברואר 2007, לאחר שנקלע לקשיים כלכליים, מכר זיסר את הקניון לחברת "מנופים פיננסים" שבבעלות ג'קי בן זקן ואברהם נניקשווילי, תמורת 130 מיליון דולר, כלומר בהפסד של 23 מיליון דולר על ההשקעה המקורית בו. בן זקן הכריז ש"המטרה היא להפוך את הארנה לקניון הכי טוב במדינת ישראל". לאחר הרכישה בוצע שיפוץ ומיתג מחדש של הקניון בעלות של כ-50 מיליון שקל, כולל סגירת בתי הקולנוע והגדלת מספר החנויות. בין היתר הושם דגש על תחום האופנה, ונעשה ניסיון למתגו כ"קניון האופנה של ישראל". כמו כן נתן הקניון חסות לתוכנית "פרויקט מסלול".

שיפוץ הקניון היה אמור להימשך כשמונה חודשים, אך נמשך יותר משנתיים והושלם בקיץ 2010. עקב העיכובים, במהלך שיפוצו למעלה מ-40 בתי עסק שפעלו בקניון, נטשו אותו. ומספר בעלי עסקים הגישו תביעה נגד הקניון. כאשר במקביל השיפוץ הוסיף שטח ל-18 חנויות נוספות (על חשבון שטח בתי הקולנוע). בסיום השיפוץ הכריז ג'קי בן-זקן כי: "תוך שנתיים ארנה יהיה בין 3 הקניונים המובילים" אולם באפריל 2014, בעלת הקניון חברת "ארנה גרופ" (לשעבר חברת "מנופים פיננסים") העריכה את שווי הקניון בכ-436 מיליון שקל, לאחר שבסיום השיפוץ בשנת 2010 הוערך בשויי של כ-640 מיליון שקל. ובתחילת 2016, בדו"ח הכספי של "ארנה גרופ", הוערך שווי הקניון ב-319 מיליון שקל בלבד, לאחר שהתפוסה בו ירדה ל-81%. במאי אותה שנה מכרה "ארנה גרופ" את הקניון ל"קרן ריאליטי" תמורת 335 מיליון ש"ח. אחרי המכירה תבע איש העסקים רוני מאנה את "ארנה גרופ" על תשלום דמי תיווך בסך 6 מיליון שקל, שכביכול הייתה חייבת לו על המכירה.

### בבעלות קרן ריאליטי

באפריל 2017 הודיעה "קרן ריאליטי" כי המבנה יחדל לשמש כקניון ויהפוך ל"מרכז עירוב שימושים", שיכלול בין היתר חללי עבודה משותפים, חדרי כושר ומרפאות. עם מסחר ומסעדות רק בקומות הקרקע. לשם שינוי המבנה שכרה קרן ריאליטי"את שירותיו של האדריכל הבריטי, נורמן פוסטר, יחד עם משרד "ישר אדריכלים" בישראל.

בינואר 2018 הוועדה המקומית לתכנון ובנייה הרצליה אישרה להפקדה את התוכנית החדשה לקניון. התוכנית שאושרה כללה בין היתר פתיחה של הקניון אל הסביבה, הסרת הגג המקורה והסבת המבנה מקניון סגור ל-6 רחובות מסחריים פתוחים. באוקטובר 2018 אישרה את התוכנית הוועדה לשמירה על הסביבה החופית (שמטרתה, בין השאר, לשמור על הסביבה החופית לתועלת הציבור ולהנאתו).

בעקבות מגפת הקורונה החליטה "קרן ריאליטי" לעבוד מיד רק על חלק מהתוכנית לשינוי המתחם, הריסת חלק מהמבנה במטרה לפתוח ציר מעבר בין הטיילת למרינה, שעובר דרך המתחם. השינוי יכלול יצירת ארבעה מעברים פתוחים במבנה, שיהוו שדרות שמיועדות להולכי רגל, עם חזיתות מסחריות וללא קורת גג.

מבנה
----

הקניון משתרע על פני שטח של כ-106 דונם, שבו 28 דונם של שטח מסחרי, במקור היו בו כ-110 חנויות, מסעדות ובתי קפה. עם זאת, המבנה הפנימי של הקניון שונה מספר פעמים במהלך השנים.

בשלב א' נבנו גם שני 2 בניינים, בהם 240 דירות, על גבו של הקניון, בצידו הצפוני.

בדצמבר 2013 נחנך מעל חלקו הדרומי של הקניון בית מלון של רשת ריץ קרלטון המלון הוקם על שטח בבעלות משותפת של חברת "תדהר", שחתמה על עסקת קומבינציה עם הבעלים המקוריים של הקניון, מוטי זיסר, כבר בשנת 2006. ותחילה תוכנן המלון לקום תחת מותג מלונות נובו (Nobu) של השחקן רוברט דה נירו. המלון כולל 82 דירות נופש ו–115 חדרי מלון. על פי התר הבנייה, רוכשי דירות הנופש יכולים לגור בדירה למשך לא יותר משישה חודשים בשנה, ובשאר הזמן צריכים להשכיר את היחידה לשימוש מלונאי. העסקה היקרה ביותר בפרויקט הייתה רכישת דירת פנטהאוז בקומה ה–12 והאחרונה של הבניין ב–13 מיליון שקל, שרכש איש העסקים יצחק מירילשוילי.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **קניון ארנה הרצליה** |
| ויקישיתוף תמונות ומדיה בוויקישיתוף: **קניון ארנה הרצליה** |

* 

* אתר האינטרנט הרשמי של קניון ארנה הרצליה
* גבריאל אסולין, ‏מדוע נכשל קניון ארנה, באתר גלובס, 31 במאי 2009
* אילנית חיות, ‏ניתוח "גלובס": למה קניון ארנה בהרצליה לא מצליח להתרומם?, באתר גלובס, 14 במרץ 2013
* אתר למנויים בלבד עדי דברת-מזריץ, המיליארדים טבעו במרינה: כך התרסק ארנה הרצליה - הקניון המושקע בישראל, באתר TheMarker‏, 20 באפריל 2017

הערות שוליים
------------

1. ↑  סיון קלינגבייל, קניון ארנה ייפתח ב-16 ביוני בהרצליה בהשקעה של 153 מיליון דולר, באתר TheMarker‏, 10 ביוני 2003
2. ↑  ורד שרון-ריבלין, ‏מוטי זיסר חונך את קניון התיאטרון של ארנה בהשקעה של 153 מיליון דולר, באתר גלובס, 10 ביוני 2003  
סיון קלינגבייל, קניון ארנה ייפתח ב-16 ביוני בהרצליה בהשקעה של 153 מיליון דולר, באתר TheMarker‏, 10 ביוני 2003
3. ↑  יואב יצחק, מרכז ענק לבניית המרינה הרצליה יפורסם על ידי מינהל המקרקעין ביום ו, מעריב, 11 בפברואר 1988
4. ↑  אלעזר לוין, עיסקת ישרס: בגלל פרויקט המרינה, חדשות, 7 בספטמבר 1988
5. ↑  אורי גינוסר, קבוצת נייטי קירש זכתה במיכרז המרינה בהרצליה, מעריב, 1 ביוני 1988
6. ↑  אסתר גולדברשט, 500 מליון דולר על הגלים, מעריב, 15 ביוני 1990
7. ↑  אזורים וקנדאל מכרו 220 חדרים במרינה-הרצליה ב-44 מיליון ד', באתר גלובס, 16 ביוני 1997
8. ↑  הרצליה: עופר ומבני גזית מכרו 61 דירות ב-17.3 מיליון דולר, באתר גלובס, 1 בספטמבר 1997
9. ↑  אריה אבנרי, מושחת מעל החוק, באתר News1 מחלקה ראשונה, 1 במאי 2015
10. ↑  חן דגן, השופטת כפתה על אלי לנדאו להתייצב למשפטו, חדשות, 29 בספטמבר 1993
11. ↑  איתמר לוין, ‏עיריית הרצליה: זיסר ניצל קשריו עם לנדאו כדי להפר מיכרז המרינה, באתר גלובס, 7 בנובמבר 2000
12. ↑  חן דגן, אלי לנדאו מואשם במרמה והפרת אמונים בבניית המרינה בהרצליה, חדשות, 14 במאי 1993
13. ↑  שי שלו, ‏זיסר: "תשעה חודשים לפני שנכנסתי אליה אלסינט חדלה להיות חברת הייטק. לטעון אחרת זו היתממות", באתר גלובס, 14 בספטמבר 1999
14. ↑  סיון קלינגבייל, מחלת הים של קניון ארנה, באתר TheMarker‏, 27 במאי 2005
15. ↑  מיכל מרגלית, ‏קניון ארנה למרות המרינה ועשירי הרצליה פיתוח הקונים עוצרים בשבעת הכוכבים, באתר גלובס, 1 באפריל 2012
16. ↑  רותה קופפר, "טורנדו". מתקן ילדים בקניון ארנה בהרצליה, באתר הארץ, 31 במאי 2004
17. ↑  ארנה קזין, אחרי הטיול בג'ונגל נעשה שופינג, באתר הארץ, 28 ביולי 2004
18. ↑  סקירת עיתונים>>מעריב, ‏מעריב: קבוצת סקאל שוכרת חנויות בכ-110 מיליון דולר במרינה בהרצליה, באתר גלובס, 25 באוגוסט 2002  
הארץ, קבוצת סקאל מדווחת על מכירות שיא בקניון ארנה, באתר TheMarker‏, 11 ביולי 2003
19. ↑  איילה צורף, סקאל משיקה את מתחם הצעירים View במרינה של הרצליה בהשקעה של 7 מיליון דולר, באתר TheMarker‏, 16 בפברואר 2003
20. ↑  אורנה יפת, קניון ארנה: ההתלהבות שככה ומספר המבקרים ירד, באתר ynet, 12 באוקטובר 2003  
סיון קלינגבייל, תפילת הגשם של ארנה, באתר TheMarker‏, 17 בנובמבר 2003
21. ↑  סיון קלינגבייל, מוטי זיסר אופטימי, מומחי השוק קצת פחות, באתר TheMarker‏, 11 ביוני 2003
22. ↑  סיון קלינגבייל, קניון ארנה ייפתח בשבת ב-15:00 בשל עומסי התנועה, באתר TheMarker‏, 15 ביולי 2003
23. ↑  גולן פרידנפלד, ‏קניון ארנה עדיין גירעוני: הפסד גולמי של 2.2 מיליון שקל במחצית 2004, באתר גלובס, 29 באוגוסט 2004  
גולן פרידנפלד, ‏אינסייטק דוחה ההנפקה למחצית 2006; הפסד תפעולי לקניון ארנה, באתר גלובס, 12 בדצמבר 2005
24. ↑  רוני קורן-דינר, "האקדמיה לצחוק" בקשת יוצאת לדרך: 13 מתמודדים נבחרו להשתתפות בתוכנית המציאות החדשה, באתר TheMarker‏, 25 בפברואר 2004
25. ↑  חן מענית, ‏זיסר הגיש התנגדותו לבקשת בנה"פ להכריז עליו כפושט רגל, באתר גלובס, 30 באוגוסט 2015  
אתר חדשות ערוץ 2, ‏מוטי זיסר ורעייתו שוברים שתיקה: "מוטי נשאר בלי כלום", באתר גלובס, 3 במאי 2014
26. ↑  גיא ימין, ‏ג'קי בן-זקן רוכש ממוטי זיסר את קניון ארנה תמורת 130 מיליון דולר, באתר גלובס, 7 בפברואר 2007  
הארץ, בהפסד של 23 מיליון דולר על ההשקעה: זיסר מוכר את קניון ארנה לג'קי בן זקן, באתר TheMarker‏, 8 בפברואר 2007
27. ↑  יפה גליק, ג'קי בן זקן: "המטרה היא להפוך את הארנה לקניון הכי טוב במדינת ישראל", באתר TheMarker‏, 23 בפברואר 2007
28. ↑  מיכל מרגלית, ‏שיפוץ כללי בארנה: 41 מיליון שקל יושקעו בהרחבת הקניון שבשליטת בן-זקן, באתר גלובס, 1 באפריל 2008
29. ↑  אפרת אדיר, עכשיו זה סופי: מתחם בתי הקולנוע בקניון ארנה ייסגר בשבוע הבא, באתר TheMarker‏, 27 בפברואר 2008
30. 1 2  שלומית צור, קניון ארנה יוצא למהלך של מיתוג מחדש, באתר mynet‏ הרצליה, 20 במאי 2009
31. ↑  שלומית צור, תביעה של 5 מיליון שקל נגד קניון ארנה: "העסק קרס בגלל השיפוצים", באתר TheMarker‏, 2 ביוני 2010
32. ↑  אילנית חיות, ‏בן-זקן: "תוך שנתיים ארנה יהיה בין 3 הקניונים המובילים", באתר גלובס, 15 ביוני 2010
33. ↑  .
34. ↑  אילנית חיות, ‏שווי קניון ארנה בהרצליה צנח ב-32% ל-436 מיליון שקל, באתר גלובס, 7 באפריל 2014
35. ↑  אביב לוי ואילנה חיות, ‏הפסדי ענק לארנה גרופ מהשקעותיה בקזחסטן ובקניון ארנה הרצליה, באתר גלובס, 3 באפריל 2016
36. ↑  אתר למנויים בלבד ערן אזרן, העסקה הושלמה: קניון ארנה נמכר לקרן ריאליטי ב-335 מיליון שקל, באתר TheMarker‏, 15 ביוני 2016  
אורי חודי, ‏נחתמה העסקה לרכישת קניון ארנה בהרצליה ב-335 מיליון שקל, באתר גלובס, 15 ביוני 2016
37. ↑  אביב לוי, ‏רוני מאנה ממשיך ללחוץ על דמי תיווך של 6 מ' ש' מארנה גרופ, באתר גלובס, 20 ביולי 2017
38. ↑  אתר למנויים בלבד עדי דברת-מזריץ, קניון ארנה - הסוף: "הקופסה הזאת לא מימשה את הפוטנציאל שלה", באתר TheMarker‏, 8 באפריל 2017
39. ↑  שלומית צור, ‏קניון ארנה בהרצליה קיבל אישור להסיר את הגג, באתר גלובס, 17 בינואר 2018
40. ↑  שלומית צור, ‏אושר: קניון ארנה בהרצליה ייפתח אל הרחוב ויכלול משרדים עם זיקה לים, באתר גלובס, 31 באוקטובר 2018
41. ↑  אתר למנויים בלבד ענת ג'ורג'י, בתוך חצי שנה: קניון ארנה ייהרס חלקית וישופץ בהשקעה של 100 מיליון שקל, באתר TheMarker‏, 11 במרץ 2021
42. ↑  גיא ימין, ‏חברת מרינה הרצליה תחל בבניית 240 דירות מלון מעל קניון ארנה, באתר גלובס, 19 בפברואר 2006
43. ↑  אפרת אהרוני, ‏ריץ קרלטון ייפתח בחודש הבא בהרצליה - 2,200 ש' ללילה, באתר גלובס, 11 בנובמבר 2013
44. ↑  עירית רוזנבלום, ריץ קרלטון בישראל: מלון ראשון יוקם בהרצליה פיתוח, באתר TheMarker‏, 3 בדצמבר 2009
45. ↑  הארץ, עדי שטראוס ועירית קופלר - השותפים של רוברט דה נירו במלון נובו שיוקם מעל קניון ארנה בהרצליה, באתר TheMarker‏, 6 במאי 2008
46. ↑  אתר למנויים בלבד רז סמולסקי, נחנך פרויקט ריץ קרלטון במרינה בהרצליה: 65 דירות נופש נמכרו החל מ-4 מ' ש', באתר TheMarker‏, 5 בפברואר 2014